Ǹtondôbə a yi dúgan wóg Yákɔb ngɔ́l, a yi bǎd tɔ́b Ísraɛ̂l; a yi bɔ́ toe á sí dzábán, bə́dzín bâyi sɔ́ báman ai bɔ́, bə́ ńtɔ̄á á táŋ ndā Yākɔ́b. 2Məyɔŋ abuí mâyi kə ai bɔ́ á zēn a kələ kwí éwōgā édzōe dzábán. Á sí Ǹtondôbə, ndá Ísraɛ̂l yayi bəlan ai bɔ́ anə́ bītúgā bí fám ai biníngá, yayi tə́lē étīē mə́túg ébá ē ngātâm syé anə́ étūga, yayi dzóē ébá bə́ ngátíbili dzɔ̌. Awú ńkúkúmá yā Babilón 3Âmǒs Ńtondôbə, wayi bi áwaí, á mvús ǹdzǔg ai m̀bɔ́g ai mə́túg yā ó ngādzíbi, 4wayi dzumi é dzīá dzī ású ńkúkúmá yǎ Babilón nâ: Éyə ǹtíbili bod a bələ́ máán yá ? Éyə ayɔ́g díé lákwí súg yá ? 5Ǹtondôbə énye a búg éngə̄ŋ míńtótóm, kə́g bod bə́ éfída, 6ényí bə́ yídi ǹnam ai dzɔ̌, á bə́ yídi təge tə́le, á bə́ kpeege məyɔŋ só ai ǹnə́m ngɛ́d, a bə́ tíbili bod təge ai awaí. 7Ńdɔ̄ á hḿ sí ésə ě ngáhəbə yǎ mvɔ̄í ! Yatólan ai biá miǹtag. 8Tɔ miǹtǔd bílé míbēn myǎkə́le ai loe êtɔm dzóe, ńdɔ̄ fə, anə́ wākū á sí, məbǎŋ yā Libáŋ mákɔ̄bɔ̄ nâ: "Ǎ yǐ kig bǎd bɛ́d a bī nə́, ényɔ́ á ḿbə́ kadəgə bía sɔ bai !" 9Ǹnam Bə́kón ósə wâkə wé, ású dóe, tolendǒŋ ásə a tə́lə tə́tēlə́, bod bənén yā sí bə́ mān tə́bə̄ á bitɔá bí kúm byábán, tɔ miǹkúkúmá məyɔŋ. 10Bə́sə fǔfulu bâsoan ai ma, bə́ dzô nâ: "Wa hḿ nyɔ̄ o ńtɔ̄á yǎ anə́ bíā təge ai ngul, o ńtɔ̄á yǎ ḿbɔ̄g yǎ ábə̄ bíā.